L-Ewwel Pitazz – Paragrafi 341-350 5 ta' Novembru 1934. Darba waħda filgħodu, meta kien id-dmir tiegħi li niftaħ il-kanċell sabiex joħorġu n-nies li jġibulna l-ikel, mort fil-kappella ż-żgħira sabiex inżur lil Ġesu' għal minuta waħda u nġedded l-intenzjonijiet tal-ġurnata. Illum, Ġesu' jiena noffrilek it-tbatijiet kollha tiegħi, il-mortifikazzjonijiet u t-talb għall-Qdusija Tiegħu l-Papa, sabiex huwa japprova l-Festa tal-Ħniena. Imma, Ġesu', għandi kelma waħda oħra x'ngħidlek: jiena nistagħġeb ħafna li Inti qiegħed tgħidli nitkellem dwar din il-Festa tal-Ħniena, għax qed igħiduli li diġa' hemm festa bħal din ; mela għalfejn għandi nitkellem dwarha. U Ġesu qalli: U min jaf biha din il-festa? Ħadd! Saħansitra dawk li suppost qegħdin jipproklamaw il-ħniena Tiegħi u jgħallmu n-nies dwarha, ħafna drabi lanqas huma ma jafu biha. Din hi r-raġuni għaliex Jiena rrid li din ix-xbieha tiġi mbierka solennement fl-Ewwel Ħadd fuq l-Għid, u Jiena rridha tkun meqjuma fil-pubbliku sabiex kull ruħ issir taf biha. Agħmel novena għall-intenzjoni tal-Qdusija Tiegħu il-Papa. Din trid tikkonsisti fi tlieta u tletin att; jiġifieri, ripetizzjoni għal daqstant drabi tat-talba qasira – li Jiena għallimtek – lill-Ħniena Divina. It-tbatija hija l-ikbar teżor f'din l-art; tippurifika r-ruħ. Fit-tbatija aħna nitgħallmu min hu l-veru ħabib tagħna. Imħabba vera titkejjel bit-termometru tat-tbatija. Ġesu', jiena nroddlok ħajr għas-slaleb ċkejknin ta' kuljum, għall-oppożizzjoni għall-isforzi tiegħi, għat-tbatijiet tal-ħajja fil-komunita', għall-umiljazzjonijiet li jkolli nbati mingħand l-oħrajn, għall-mod aħrax li bih aħna niġu ttrattati, għas-suspetti foloz, għan-nuqqas ta' saħħa, għaċ-ċaħdiet, għall-mewt tiegħi għalija nnifsi, għan-nuqqas ta' għarfien nagħmel x' nagħmel, għall-kuntarju għall-pjanijiet tiegħi kollha. Grazzi , Ġesu' għat-tbatijiet interni, għan-nixfa tal-ispirtu, għat-terruri, beżgħat u nuqqas ta' ċertezza, għad-dalma u l-lejl profond intern, għat-tentazzjonijiet u t-tiġrib kollu; għat-turmenti li huma diffiċli wisq li tiddeskrivihom, l-aktar dawk li ħadd m'hu ser jifimhom, għas-siegħa tal-mewt bit-taqbida ħarxa tagħha u l-imrar kollu tagħha. Nirringrazzjak, Ġesu', Inti li l-ewwel xrobt it-tazza tal-imrar qabel ma Inti tajthieli, f'sura iktar ġentili. Poġġejt xufftejja ma' din it-tazza tar-rieda qaddisa Tiegħek. Jalla dak li Inti ordnajt skont il-Għerf Tiegħek sa minn dejjem jitwettaq fija. Jiena rrid nixrob mit-tazza sal-aħħar qatra, u ma nfittixx li nistaqsi għaliex. Fl-imrar jinsab il-hena tiegħi, fin-nuqqas tat-tama tinsab il-fiduċja tiegħi. Fik, O Mulej, kollox hu tajjeb, kollox huwa don tal-Qalb Tiegħek ta' Missier. Jiena ma nippreferix konsolazzjonijiet għall-imrar jew l-imrar għall-konsolazzjonijiet, imma nroddlok ħajr, O Ġesu', għal kollox! Hija l-għaxqa tiegħi li niffissa ħarsti lejk, O Alla li ħadd ma jista' jifhmu! L-ispirtu tiegħi jgħammar f'dawn il-għamajjar misterjużi, u hemmhekk jiena nħossni f'posti. Jiena naf sewwa fejn jgħammar l-Għarus tiegħi. Jiena nħoss li m'hemm l-ebda qatra demm fija li ma taqbadx bl-imħabba għalik. O Sbuħija li ma ġejtx maħluqa, min isir jafek darba ma jista' jħobb xejn iktar. Jiena nista' nħoss l-abbiss bla qiegħ ta' ruħi u xejn m'hu ser jimlieha ħlief Alla nnifsu. Inħossni għeriqt fih bħalma farka ramel tegħreq f'oċejan bla qiegħ. 20 ta' Diċembru 1934. Darba filgħaxija hekk kif dħalt fiċ-ċella tiegħi, rajt lill-Mulej Ġesu' espost fl-ostensorju fil-beraħ taħt is-Sema, għallinqas hekk deherli. F'riġlejn Ġesu' rajt il-konfessur tiegħi, u warajh numru kbir ta' ekklesjastiċi ta' grad għoli, lebsin ilbies sagru li bħalhom qatt ma rajt ħlief f'din id-dehra; u warajhom, gruppi ta' reliġjużi minn ordnijiet diversi; u iktar minn hekk, rajt folol enormi ta' nies, li baqgħu sejrin 'il bogħod fejn ma stajtx nara iżjed. Rajt iż-żewġ raġġi ħerġin mill-Ostja, bħal fix-xbieha, maqgħudin mill-qrib imma mhux imħalltin flimkien; u għaddew mill-idejn tal-konfessur tiegħi u mill-idejn tal-kleru, u minn idejhom għan-nies, u mbagħad reġgħu lura fl-Ostja... u f'dan il-waqt erġajt rajt lili nnifsi għal darb'oħra fiċ-ċella li kont għadni kif dħalt fiha. 22 ta' Diċembru 1934. Meta kien possibli għalija mmur inqerr matul il-ġimgħa, inzertajt li wasalt hemmhekk meta l-konfessur tiegħi kien qed iqaddes. Waqt it-tielet parti tal-Quddiesa, rajt il-Bambin Ġesu', daqsxejn iċken mis-soltu u b'din id-differenza, li kien liebes tunika vjola. Is-soltu jkollu waħda bajda. 24 ta' Diċembru 1934. Il-viġili tal-Milied. Waqt il-quddiesa ta' filgħodu, ħassejt lil Alla qrib ħafna. Għalkemm bilkemm kont konxja minn din il-ħaġa, l-ispirtu tiegħi kien jinsab mgħaddas f'Alla. F'daqqa waħda smajt dan il-kliem: Inti l-għamara Tiegħi, li fiha Jiena nitpaxxa; l-Ispirtu Tiegħi jistrieħ ġewwa fik. Wara dan il-kliem ħassejt lill-Mulej qiegħed iħares fil-profondita' ta' qalbi; u meta rajt il-miżerja tiegħi, umiljajt lili nnifsi fl-ispirtu u ammirajt il-ħniena mmensa ta' Alla, kif il-Mulej l-iktar Għoli kien lest jersaq lejn miżera bħal din. Waqt it-Tqarbin, il-ferħ imlieli ruħi. Ħassejtni magħquda mill-qrib ma' Alla. Is-setgħa bla tarf Tiegħu dawret l-esseri tiegħi kollu. Matul il-ġurnata kollha ħassejt lil Alla qrib b'mod speċjali; u għalkemm dmirijieti ma ħallewnix il-ġurnata kollha mmur il-kappella lanqas għal mument wieħed, ma kien hemm l-ebda waqt meta jiena ma kontx maqgħuda ma' Alla. Ħassejtu ġewwa fija iktar ċar milli qatt ħassejtu. Filwaqt li bdejt insellem il-ħin kollu lil Omm Alla u nidħol fl-ispirtu Tagħha, bdejt nitlobha sabiex tgħallimni x'inhi l-vera mħabba ta' Alla. U mbagħad smajt dan il-kliem: Dal-lejl waqt il-Quddiesa jien ser naqsam miegħek is-sigriet tal-ferħ Tiegħi. Kilna qabel is-sitta ta' filgħaxija. Minkejja l-ferħ kollu u l-istorbju estern li kien hemm, meta qsamna l-wejfer u tajna l-awguri lil xulxin, lanqas għal waqt wieħed ma tlift is-sens tal-preżenza ta' Alla. Wara l-ikel ħaffifna biex nispiċċaw ix-xogħol tagħna, u fid-disgħa stajt immur il-kappella għall-adorazzjoni. Kelli l-permess nibqa' mqajma u nistenna l-Quddiesa ta' nofs il-lejl. Fraħt li kelli l-ħin liberu mid-disgħa sa nofs il-lejl. Mid-disgħa sal-għaxra offrejt l-adorazzjoni tiegħi għall-ġenituri tiegħi u għall-intenzjoni tad-Direttur Spiritwali tiegħi. Għall-ewwel raddejt ħajr lil Alla talli tani din l-għajnuna viżibbli hawn fl-art, bħalma kien wegħedni, u tlabt lil Alla wkoll jagħtih id-dawl li għandu bżonn sabiex hu jkun jista' jsir jaf lil ruħi u jmexxini skont ix-xewqa ta' Alla. U mill-ħdax sa nofs il-lejl tlabt għall-Knisja Mqaddsa u għall-kleru, għall-midinbin, għall-missjonijiet u għad-djar tal-Kongregazzjoni tagħna. Offrejt l-indulġenzi għall-erwieħ tal-Puragtorju. Nofs il-lejl, 25 ta' Diċembru 1934. Quddiesa ta' Nofs il-Lejl. Meta bdiet il-Quddiesa minnufih ħassejt ġabra kbira interna; ferħ imlieli ruħi. Waqt l-offertorju rajt lil Ġesu' fuq l-altar; ma tistax tiddeskrivih kemm kien sabiħ. Il-ħin kollu l-Bambin baqa' jħares lejn kulħadd, b'idejh ċkejknin miftuħa lejna. Waqt l-elevazzjoni, il-Bambin ma kienx qed iħares lejn il-kappella, imma lejn is-sema. Wara l-elevazzjoni reġa' ħares lejna, imma għal ftit ħin biss, għax ġie maqsum u mittiekel mis-saċerdot bħas-soltu. Il-fardal Tiegħu issa kien abjad. L-għada rajt l-istess ħaġa, u l-ġurnata ta' wara wkoll. Diffiċli għalija nfisser il-ferħ li kien hemm ġo ruħi. Id-dehra ġiet imtennija fit-tliet Quddisiet bl-istess mod bħalma kien ġara f'dawk tal-ewwel. Il-Ħamis fuq il-Milied. Insejt għal kollox li kien il-Ħamis u għahekk m'għamiltx l-adorazzjoni tiegħi. Fid-disgħa mort direttament id-dormitorju flimkien mas-sorijiet l-oħrajn. Imma, ħaġa stramba, ma stajtx norqod. Qisu kien hemm xi ħaġa li suppost nagħmilha li kont għadni ma għamilthiex. F'moħħi rġajt ftakart fid-dmirijiet tiegħi kollha, u ma stajt niftakar xejn. Bqajt sejra hekk sal-għaxra. Fl-għaxra, rajt Wiċċ Ġesu' mimli duluri. Imbagħad Ġesu' qalli dan il-kliem: Ili nistenna sabiex naqsam it-tbatija Tiegħi miegħek, għax min jista' jifhem it-tbatija Tiegħi aħjar mill-għarusa Tiegħi? Tlabt lil Ġesu' jaħfirli l-qalb kiesħa tiegħi. Bil-mistħija ma ssugrajtx inħares lejn il-Mulej Ġesu', imma b'qalb niedma, tlabtu jagħtini xewka waħda mill-kuruna Tiegħu. Hu wieġeb li kien ser jikkonċedili dan il-favur, imma mhux qabel għada, u f'daqqa waħda id-dehra spiċċat. Filgħodu, waqt il-meditazzjoni, ħassejt xewka tweġġgħani fin-naħa tax-xellug ta' rasi. It-tbatija baqgħet għaddejja l-jum kollu. Bqajt nimmedita il-ħin kollu kif Ġesu' seta' jissaporti l-uġigħ ta' tant xewk li minnu kienet magħmula l-kuruna Tiegħu. Għaqqadt it-tbatija tiegħi mat-tbatijiet ta' Ġesu' u offrejtha għall-midinbin. Meta mort għall-adorazzjoni fl-erbgħa, rajt waħda mit-tfajliet li aħna nindukraw qiegħda toffendi lil Alla ħafna bi dnubiet ta' ħsibijiet impuri. Rajt ukoll ċerta persuna li kienet il-kawża tad-dnub tagħha. Ruħi kienet minfuda bil-biża', u tlabt lil Alla, għall-imħabba tal-uġigħ ta' Ġesu', jaħtfaha minn din il-miżerja terribli. Ġesu' wieġeb li kien ser jagħtiha din il-grazzja, mhux minħabba fiha, imma minħabba t-talb tiegħi. Issa fhimt kemm għandna nitlobu għall-midinbin, u l-aktar għat-tfajliet li aħna nieħdu ħsieb. Ħajjitna hija tassew appostolika; jiena ma nistax nistħajjel reliġjuża li qiegħda tgħix f'waħda mid-djar tagħna – jiġifieri fil-Komunita' tagħna – u ma għandhiex spirtu appostoliku. Ħerqa għas-salvazzjoni tal-erwieħ għandha taqbad fi qlubna.
Djarju ta' Swor Fawstina – L-1 Pitazz (par.341-350)